Na temelju članka 28. Zakona o održivom gospodarenju otpadom („Narodne novine“ br. 94/13, 73/17, 14/19), a u skladu sa Odlukom o redoslijedu i dinamici zatvaranja odlagališta („Narodne novine“ br. 3/19), čl. 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01. - vjerodostojno tumačenje, 129/05, 109/07, 125/08, 36/09, 150/11, 144/12, 19/13 i 137/15 i 125/17) i članka 30. Statuta Općine Povljana (”Službeni glasnik Zadarske županije broj 14/17''), Općinsko vijeće Općine Povljana na svojoj 23. sjednici održanoj dana 29. studenog 2019. godine donosi

O D L U KU

o zatvaranju odlagališta neopasnog otpada „Vulina Draga“

u Općini Povljana

Članak 1.

Odlagalište neopasnog otpada „Vulina Draga“, koje se nalazi na području Općine Povljana, dio k.č. 2266 k.o. Povljana i kojim upravlja komunalno društvo Porat Povljana d.o.o., a na kojem se odlaže otpad s područja Općine Povljana, zatvara se za svako daljnje odlaganje otpada sa danom 29. studenog 2019. godine.

Članak 2.

Sukladno Odluci o redoslijedu i dinamici zatvaranja odlagališta („Narodne novine“ br. 3/19)

zabranjeno je bilo kakvo odlaganje otpada na odlagalištu „Vulina Draga“ od strane svih pravnih i fizičkih osoba kao i od strane komunalnog društva Porat Povljana d.o.o. koje kao davatelj javne usluge prikuplja otpad na području Općine Povljana.

Članak 3.

Sakupljeni miješani komunalni otpad, nakon zatvaranja odlagališta „Vulina Draga“, zbrinjavat će se na odlagalište ''Sveti Kuzam'' u Pagu na temelju međusobno potpisanog ugovora o odlaganju otpada.

Članak 4.

Nakon zatvaranja odlagališta „Vulina Draga“ sukladno ovoj Odluci, Općina Povljana pristupit će sanaciji odlagališta ''Vulina Draga'' sukladno zakonskim propisima, te će se uz suradnju sa Fondom za zaštitu okoliša i energetsku učinkovitost prijaviti na dostupni EU javni poziv za sanaciju odlagališta u cilju osiguranja potrebnih financijskih sredstava za izvođenje radova sanacije.

Članak 5.

Ovlašćuje se općinski načelnik Općine Povljana za provođenje svih potrebnih radnji, kao i donošenje potrebnih akata za zatvaranje i sanaciju odlagališta „Vulina Draga“ sukladno ovoj Odluci.

Članak 6.

Ova Odluka stupa na snagu 8 (osam) dana od objave u „Službenom glasniku Zadarske županije“.

OPĆINSKO VIJEĆE OPĆINE POVLJANA

Predsjednik OV

Šime Jurišić

KLASA: 363-02/19-01/4

URBROJ: 2198/25-40-19-1

Povljana, 29. studenog 2019. godine

*Obrazloženje*

*Odlagalište neopasnog otpada Vulina Draga nalazi se na području općine Povljana i koristi se za odlaganje otpada od 1999. godine. Ukupna površina odlagališta iznosi 20.000 m2 . Pravna osoba koja upravlja odlagalištem je tvrtka Porat Povljana d.o.o. U 2016. godini na odlagalištu Vulina Draga odloženo je 509,6 t. Na odlagalištu otpada Vulina Draga sanacija odlagališta je u pripremi.*

*Sukladno Dinamici zatvaranja odlagališta neopasnog otpada na području Republike Hrvatske zbog ne ispunjavanja kriterija za nastavak rada i vrlo ograničenog kapaciteta potrebno je odlagalište „Vulina draga“ zatvoriti do konca 2018. i provesti postupak sanacije.*

*Nakon zatvaranja, odlaganje otpada se treba preusmjeriti na najbliže odlagalište „Sveti Kuzam“ u Pagu koje ima dovoljan kapacitet za prihvat otpada nakon zatvaranja predmetnog odlagališta.*

*U Odluci o redoslijedu i dinamici zatvaranja odlagališta (NN br. 3/2019) odlagalište neopasnog otpada ''Vulina draga'' zatvara se do 31.12.2018.godine.*

*.*